**MTÜ KÄSMU KÜLASELTS ÜLDKOOSOLEKU PROTOKOLL**

Aeg: 28.05.2017

Koosoleku algus: ca 15:00

Koosoleku lõpp: ca 16:15

Koht: Käsmu Rahvamaja

Osalesid: 35 seltsi liiget, neist 9 volitustega. Vastavalt MTÜ Käsmu Külaselts põhikirja punktile 5.6 on üldkoosolek otsustusvõimeline.

Koosolekut juhatas Kristjan Altroff ning protokollis Mari-Liis Vohli. Koosolekust on helisalvestus.

**Päevakord:**

1. Päevakorra kinnitamine
2. Juhatuse ülevaade seltsi tegevusest 2016. aastal ning majandusaasta aruande kinnitamine
3. Käsmu bussijaama rajamine ja haldamine:

* Nõusoleku andmine seltsi juhatusele maaüksuse 92201:014:0005 tasuta kasutamise lepingu taotlemiseks ja sõlmimiseks Vihula Vallavalitsusega, ning Käsmu uue bussiootepaviljoni haldamiseks;
* Nõusoleku andmine seltsi juhatusele võlaõigusliku müügilepingu sõlmimiseks M. Aavistoga;
* Nõusoleku andmine seltsi juhatusele tasulise parkimise korraldamiseks maaüksusest 92201:014:0281 bussijaama jaoks eraldataval maatükil;
* Seltsi põhikirja täpsustamine

4. Muud küsimused

**1. Päevakorra kinnitamine**

Kristjan Altroff tutvustas päevakorda. Päevakorra kinnitamise poolt olid kõik osalejad.

**2. Juhatuse ülevaade seltsi tegevusest 2016. aastal ning majandusaasta aruande kinnitamine**

Ülevaate seltsi 2016. aasta tegevusaruandest (majandusaasta aruande osana) andis Virge Ong.

2016. aastal toimusid külaseltsi eestvedamisel traditsioonilised üritused: volbripidu, koristustalgud, kevadlaat, jaanituli, suvelõpupidu, aastalõpupidu. Külaseltsi 4. juuni üldkoosolekul valiti uus viieliikmeline juhatus. 1. juulil peeti Haljala ja Vihula valla eestvõtmisel Käsmu rahvamajas kihelkonnapäeva. 23. juulil toimus rahvamajas elektroonilise muusika festival Viru Electro. Septembris pikendati 10 aasta võrra külaseltsi ja Vihula valla vahel muuli tasuta kasutamise lepingut. Oktoobris sõlmiti kokkulepe külaseltsi ja RMK vahel neemeotsa (vana mõisapargi) ning matkaradade koristamiseks 2017. aastal. Novembris langetati rahvamaja territooriumilt ohtlikke puid. Alustati muulile vette laskumise treppide disainilahenduste väljatöötamisega, parkimiskorraldusele lahenduse leidmisega ning uue bussijaama ja üldkasutatavate tualettide projekteerimisega. Viimasel juhul on koostööpartneriteks EKA õppejõud ja tudengid ning Vihula vald. Suveperioodi korraldati tasuta kasutatud riiete äraandmine. Koostöös Käsmu Liisadega oli suveperioodil avatud käsitööpood ning MTÜ Pailapsiiniga osaleti jõululaada korraldamisel Võsul. Külaseltsi juhatus kohtus Vana Vigala seltsiga, turismitudengitega ning külaelu edendajatega Soomest. Külaseltsi poolt toetuse taotluste esitamine 2017. aasta projektitegevusteks: 1. Jätkata rahvamaja suure saali remonti. Selleks on esitatud taotlus Leader`ile 57 994 € ulatuses omaosalusega 11 600 €. 2. Teostada Leader programmi ühisprojektina esimese raamatu „Käsmu inimesed ja majad 1999 - 2003“ autori Eve Kase eestvedamisel „Käsmu inimesed ja majad“ II osa väljaandmine. Projekti kogumaksumus 17 548 €, sellest omaosalus 7548 €. Lisaks osaletakse partnerina Võsu Kooli SA Innovele esitatud ühisprojektis „Käsmu küla kui Võsu Kooli õpilaste ettevõtluskeskkond“.

Vastuseks seltsi liikme küsimusele täpsustas V. Ong, et rahvamaja remondi projekti omaosaluse katmise taotlus esitatakse Vihula vallale. Loodame valla abile, kuid seltsil on ka teatud omavahendeid. Ka E. Kask lubas raamatuprojekti omaosaluse osas pöörduda taotlusega valla poole.

V. Ong andis ülevaate majandusaasta aruandest (arvutivõrgus kättesaadav: <http://kasmu.eu/Dokumendid/AruanneKasmu16.pdf>)

H. Laulik küsis, miks selle aastal talgud ära jäid?

V. Ong vastas, et Käsmu Külaselts ei ole kinnistatud külatalguid korraldama. Küla sees on ka teisi seltse ja seltsinguid, kes võivad selliseid asju korraldada.

M-L. Vohli vastas, et osaliselt on see ka tema süü, sest sel päeval, kui talgute päev oli, toimusid tema tütrel pulmad. Ja ta ei pidanud õigeks talguid korraldada ja siis ise kõrvale jääda. Kindlasti jätkame traditsiooni ka edaspidi, juba järgmisel aastal. Sellel aastal tulevad Võsu koolilapsed 1.06 ja aitavad puhastada rahvamaja ümbruse ja neemetipu.

H. Laulik soovis täpsustada, kes andis nõusoleku kuuse langetamiseks bussijaamas? Edastas küsimusega koos koosoleku juhatajale ka väljaprinditud e-kirja Urmas Osilalt.

K. Altroff vastas, et tegemist oli valla otsusega ja külaseltsi juhatuselt küsiti „luba“ viisakuse pärast. Valla maal võib vald tegutseda ka ilma külarahvaga nõu pidamata. Selleks, et küla saaks edaspidi ise otsustada, mis bussijaamas toimub (sh puude langetamise), ongi plaanis vallaga sõlmida bussijaama maale tasuta kasutamise leping.

Täpsustavaid küsimusi majandusaasta aruande kohta esitas J. Sondla.

V. Ong andis kohapeal tutvumiseks eksemplari majandusaasta aruandest ja K. Altroff andis teada, et dokument pannakse üles seltsi kodulehele, et soovijad saaksid täpsemalt tutvuda.

2016. a. majandusaasta aruande kinnitamine pandi hääletusele. Erapooletu: 1, vastu: 0, poolt: kõik ülejäänud koosolekul osalejad.

**OTSUS: Kinnitada 2016. a. majandusaasta aruanne**

K. Altroff andis ülevaate Võrkneeme muuli treppide ehitamisest.

M-L. Vohli andis ülevaate pargipinkide tellimisest. Pingid valmivad 23. nädalal. Peame mõtlema pinkide ühtlase jaotamise osas. Pinkidele saab tellida pühendusi.

**3. Käsmu bussijaama rajamine ja haldamine:**

***a) Nõusoleku andmine seltsi juhatusele maaüksuse 92201:014:0005 tasuta kasutamise lepingu taotlemiseks ja sõlmimiseks Vihula Vallavalitsusega, ning Käsmu uue bussiootepaviljoni haldamiseks.***

K. Altroff andis ülevaate vajadusest taotleda vallalt kas tasuta kasutamise lepingut, hoonestuslepingut vm lepingut, mis annaks kindluse küla ja valla vahelistes suhetes, et saaksime püstitada bussiootepaviljoni ja seda hallata.

Täpsustavaid küsimusi esitas J. Sondla.

Täpsustavatele küsimustele vastas K. Altroff

Nõusoleku andmine pandi hääletusele: vastu: 0, erapooletu: 2 (J. Sondla ja H. Laulik), poolt: ülejäänud koosolekul osalejad

**OTSUS: Volitada MTÜ Käsmu Külaselts juhatust taotlema tasuta kasutamise või muu sobiliku lepingu sõlmimist Vihula Vallavalitsusega Käsmu uue bussiootepaviljoni haldamiseks**

***b) Nõusoleku andmine seltsi juhatusele võlaõigusliku müügilepingu sõlmimiseks M. Aavistoga***

K. Altroff tutvustas plaani osta seltsile M. Aavistolt maatükk, et korraldada sellel parkimine. Maatüki hinnaks pisut alla 23 000 euro ning seda kavatsetakse finantseerida tasulise bussiparkimise arvelt. Parkimist aitab korraldada Europark m-parkimislahendusena.

Osalejatel oli võimalus esitada küsimusi ja ettepanekuid (võimalust kasutasid L. Reier, H. Laulik, J. Sondla, V. Ong, H. Koort, E. Kask). Küsimustele vastasid K. Altroff ja advokaat K. Namm.

K. Nammi sõnul ei too arutelu all olev leping kaasa isiklikku rahalist vastutust külaseltsi juhatuse liikmetele või seltsi lihtliikmetele.

Lepingu sõlmimine pandi hääletusele. Poolt: 30, vastu: 3 (J. Sondla: põhjendades, et enne juristiga konsulteerimist ja õiguslike tagajärgede analüüsimist ei saa poolt hääletada, H. Laulik, I. Aus), erapooletud: 0

**OTSUS: anda MTÜ Käsmu Külaselts juhatuse esimees Mari-Liis Vohlile volitused võlaõigusliku müügilepingu sõlmimiseks M. Aavistoga**

**c) Nõusoleku andmine seltsi juhatusele tasulise parkimise korraldamiseks maaüksusest 92201:014:0281 bussijaama jaoks eraldataval maatükil;**

Nõusoleku andmine pandi hääletusele.

Vastu: 1 (H. Laulik), erapooletu: 2 (I. Aus ja J. Sondla), poolt: ülejäänud koosolekul osalejad

**OTSUS: anda MTÜ Käsmu Külaselts juhatusele nõusolek tasulise parkimise korraldamiseks maaüksusest 92201:014:0281 bussijaama jaoks eraldataval maatükil**

* 1. **Seltsi põhikirja täpsustamine**

Seltsi põhikirja täpsustamist seoses tasulise parkimise korraldamise ja küla üldkoosoleku korra § 3 lg-ga 7 ei pidanud koosolekul osalejad vajalikuks.

**4. Muud küsimused**

H. Laulik märgib, et Käsmu arengukava on vastu võetud MTÜ Käsmu Külaselts üldkoosolekul. Teeb ettepaneku anda see küsimus üle küla üldkoosolekule kinnitamiseks. Väidab, et arengukava ei kehti.

K. Altroff selgitab, et arengukava kehtivust ei muuda asjaolu, et keegi ei ole sellega rahul.

K. Namm selgitab, et arengukava võeti vastu ajal, mil sellist institutsiooni nagu küla üldkoosolekute kord ei olnud reglementeeritud. H. Laulikul on võimalus see teema tõstatada järgmisel küla üldkoosolekul.

K. Altroff tänas kõiki osalejaid.

Koosolekut juhatas:

Kristjan Altroff

/allkirjastatud digitaalselt/

Protokollis:

Mari-Liis Vohli

/allkirjastatud digitaalselt/